**Budapest Főváros VII. kerület Erzsébetváros Önkormányzata Képviselő-testületének**

**…/2025. (…) önkormányzati rendelete**

**az erzsébetvárosi állami ösztöndíjas PhD-hallgatók támogatásáról szóló 3/2025. (I. 22.)** **önkormányzati rendelet módosításáról**

[1] Budapest Főváros VII. kerület Erzsébetváros Önkormányzatának Képviselő-testülete a VII. kerületben bejelentett lakóhellyel rendelkező és életvitelszerűen a VII. kerületben élő, állami ösztöndíjas PhD-hallgatói jogviszonnyal rendelkező hallgatók támogatását tűzte ki célul annak érdekében, hogy a tudományos munkára való koncentrációt elősegítse, a jövő generáció fejlődését előmozdítsa. A rendelet módosításával a Képviselő-testület a támogatható személyek körének kibővítésén és a támogatás odaítélésének módján kíván változtatni.

[2] Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontjában meghatározott feladatkörében eljárva a következőket rendeli el:

**1. §**

1. Budapest Főváros VII. Kerület Erzsébetváros Önkormányzat Képviselő-testületének az erzsébetvárosi állami ösztöndíjas PhD-hallgatók támogatásáról szóló 3/2025. (I. 22.) önkormányzati rendelet (a továbbiakban: Rendelet) 3. § (2) bekezdése helyébe a következő rendelkezés lép:

„(2) A kérelmet Erzsébetváros e-Pályázatkezelő felületén kell benyújtani. A kérelem mellé csatolni kell *a hallgató kutatási tervét, amelyben bemutatásra kerül, hogy a kutatási téma milyen módon kapcsolódik Budapest VII. kerületéhez*, a doktori iskola által kiadott 30 napnál nem régebbi jogviszony-igazolást, a támogatás lejártát követő időszakban a disszertáció befogadását igazoló hivatalos dokumentumot. A kutatási tervet az 1. melléklet szerinti tartalommal kell elkészíteni.”

(2) A Rendelet 3. § (4) bekezdése helyébe a következő rendelkezés lép:

„(4) Minden félében legfeljebb 20 hallgató pályázata kerülhet pozitív elbírálás alá azzal a kitétellel, hogy egy hallgató évente csak egy alkalommal részesülhet támogatásban.”

(3) A Rendelet 3. §-a a következő (5) bekezdéssel egészül ki:

„(5) A támogatás odaítélése 5 fős zsűri javaslata alapján történik. A zsűri tagjai: 3 fő a képviselő-testület tagjai közül, 1 fő a Polgármesteri Hivatal köztisztviselője (jegyző vagy az általa megbízott személy), 1 fő PhD-fokozattal rendelkező külsős szakértő, aki nyilvános pályázat útján kerül kiválasztásra. A pályázat lefolytatására és a zsűri tagjainak felkérésére a Művelődési, Kulturális és Szociális Bizottság jogosult.”

**2. §**

A Rendelet 7. §-a a következő (5) bekezdéssel egészül ki:

„(5) A támogatásra való jogosultság megszűnését követő hónap utolsó napjáig a hallgatót szakmai beszámoló benyújtási kötelezettség terheli.”

**3.§**

A Rendelet az 1. melléklet szerinti 1. melléklettel egészül ki.

**4. §**

A Rendelet 2. § b) pontjában a „PhD-hallgatója” szövegrész helyébe a „PhD-, DLA-, vagy DBA- hallgatója” szöveg lép.

**5. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2025. ….. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**

**jegyző**

**Általános indokolás**

A rendelettervezet a pályázók körét, továbbá a támogatás iránti igény benyújtását, elbírálását és elszámolását módosítja.

**Részletes indokolás**

**1. §**

A támogatási kérelem benyújtásakor a pályázó a kutatási terv ismertetésével támasztja alá, hogy a kutatási témája milyen módon kapcsolódik Budapest VII. kerületéhez. A kutatási terv a társadalmi hasznossággal bíró kerületi értékek doktori kutatási projektekbe történő integrálásának elősegítését célozza.

A támogathatók létszámának bővítését az erzsébetvárosi állami ösztöndíjas doktori hallgatók nagyfokú érdeklődése indokolja.

A szakmai bizottság megalakulása a kerület szempontjából releváns, tudományos hozzáadott érték lehetőségét magában foglaló pályázatok kiválasztása érdekében szükségszerű.

**2. §**

A támogatásra való jogosultság megszűnését követő szakmai beszámoló benyújtási kötelezettség a kutatás színvonalas megvalósítását segíti elő.

**3.§**

A Rendelet kiegészül egy melléklettel, mely a kutatási terv elkészítésének tartalmáról rendelkezik.

**4. §**

Összhangban a nemzeti felsőoktatásról szóló 2011. évi CCIV. törvény 16 § (4) bekezdésében foglaltakkal a rendelet hatálya kiterjed a DBA és DLA tudományos fokozat megszerzésére szakosodott doktori iskolák hallgatóira is.

**5. §**

Hatályba léptető rendelkezést tartalmaz.