|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2025. június 18 - ai**

**rendes ülésére**

**Tárgy:**  Javaslat az Akácfa utca 3. szám alatti épület homlokzatán a Maxim Varieté emlékére emléktábla felállításához való hozzájárulásra

**Készítette:**

Kohári Edit

civil referens

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az Önkormányzat az elmúlt esztendők során számos alkalommal támogatta emléktábla és emlékmű elhelyezését a kerület egykori neves lakóinak, szervezeteinek tiszteletére és emlékére. Budapest Főváros VII. kerület Erzsébetvárosban az emléktáblák állításának rendjét az emléktáblák állítására vonatkozó szabályokról szóló Budapest Főváros VII. kerület Erzsébetváros Önkormányzata Polgármesterének a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésében foglalt jogköre alapján a Képviselő-testület feladat-és hatáskörében meghozott 20/2021. (III.17.) önkormányzati rendelet szabályozza (a továbbiakban: Rendelet).

A jelen előterjesztésben részletezettek szerint emléktábla állítására vonatkozó kérelem érkezett.

Háfra Mari, az egykori Maxim Varieté művésze kérelemmel fordult Erzsébetváros Önkormányzatának Képviselő-testületéhez, mely szerint a Maxim Varietében dolgozó művészcsoport kezdeményezésére a Budapest VII. kerület, Akácfa utca 3. szám alatti épület homlokzatán emléktáblát kívánnak állítani az 1972 és 1994 között ebben a házban működő legendás Maxim Varieté emlékére.

A kérelem alapján felállítandó emléktábla költségeit maga a művészcsoport vállalja, Budapest Főváros VII. kerület Erzsébetváros Önkormányzata Képviselő-testületétől hozzájárulást kérnek.

A Maxim Varieté 1972-ben nyitotta meg kapuit az Akácfa utca 3. szám alatt, melynek igazgatója Barna István, a zseniális üzletember volt. Rendkívüli képessége volt olyan művészeket maga köré vonzani és olyan látványos, kreatív műsorokat rendezni, hogy a már működő varieték, lokálok, mulatók fölé emelte a Maximot. Kiváltság volt fellépni a Maxim színpadára.

Akkoriban az egyetlen olyan varieté volt, mely revüműsorokkal szórakoztatott és gazdagságot, eleganciát, életörömöt sugárzott. Nemzetközi hírű, neves művészek sora dolgozott azon, hogy a felhőtlen szórakozást biztosítsák a nagyérdeműnek. Rendkívül gazdag, változatos műsorok készültek 1994-ig, amikoris végleg bezárt a Maxim Varieté.

Háfra Mari kérelmező szavai: *„Több nagy és még több kisebb találkozót szerveztünk már a Maxim végleges bezárását követően, mert kell, hogy összejöjjünk, hogy ölelkezzünk, hogy sztorizgassunk, hogy átjárjon bennünket ugyanaz a különleges összekapcsolódó érzés, amit csak mi ismerünk, mert az a mi múltunk, a mi történetünk.”*

Az emléktáblát Diénes Szilárd bronzszobrászművész készíti el.

A Képviselő-testület döntési hatáskörét Rendelet 4.§ (1) bekezdése alapozza meg: *„4.§ (1) Emléktábla állításához a Képviselő-testület előzetes hozzájárulása szükséges.”*

*„2. § (1) E rendelet alkalmazásában:*

a) Emléktábla:*kiemelkedő jelentőségű személyeknek, eseményeknek, vagy szervezeteknek emléket állító grafikát tartalmazó szöveges tábla.*

b) Emléktábla állítása*: emléktábla fizikai elhelyezése az a) pontban felsoroltakhoz köthető helyszínen, a szükséges hatósági engedélyek birtokában.*

*3. § (1) Emléktáblát állítani a 2. § (1) bekezdés a) pontjában felsoroltak emlékére akkor lehet, ha az alábbiak közül az emléktábla címzettje valamelyik feltételnek megfelel:*

*a) a tevékenysége a közjót példaértékűen szolgálta,*

*b) hozzájárult a nemzet szellemi, anyagi gyarapodásához,*

*c) személye közmegbecsülést szerzett,*

*d) közösségének meghatározó szereplője volt,*

*e) a tudomány, a művészet, a sport, vagy a közélet valamely területén kimagaslóan jelentőset alkotott,*

*f) Erzsébetváros életében, történetében kiemelkedő szerepe folytán jelentősen hozzájárult Erzsébetváros fejlődéséhez, hírnevének öregbítéséhez,*

*g) Erzsébetváros, a főváros, a nemzet történelmében kiemelkedő jelentőségű, a kerülethez köthető történelmi eseményről van szó, és még nem őrzi emléktábla az emlékét.”*

*„6.§ (1) Társadalmi kezdeményezés esetén a jelen rendelet 1. számú melléklete szerinti kérelmet a polgármesterhez kell benyújtani.”*

*„6.§ (3) Társadalmi kezdeményezés esetén a kérelem elbírálásával, a szakvélemények beszerzésével, és az emléktábla állítással összefüggésben felmerülő költségeket a kezdeményező viseli.”*

*„7.§ (2) Társadalmi kezdeményezés esetén a Képviselő-testület döntését a kultúráért felelős alpolgármester előterjesztése alapján hozza meg.*

*(3) Az előterjesztésnek minden esetben tartalmaznia kell a következőket:*

*a) A 6.§-ban meghatározottak szerinti kérelmet,*

*b) Az ingatlan tulajdonosi hozzájárulását,*

*c) A kerületi főépítész állásfoglalását,*

*d) A pénzügyi fedezetről szóló igazolást.”*

Az emléktábla felállítása Erzsébetváros Önkormányzata tekintetében kötelezettségvállalással nem jár.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására!

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2025. (VI.18.) határozata emléktábla elhelyezésével kapcsolatos hozzájárulás meghozataláról az Akácfa utca 3. szám alatt lévő épület homlokzatán a Maxim Varieté emlékére**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy hozzájárul a 34557 helyrajzi számon nyilvántartott, természetben a Budapest VII. kerület, Akácfa utca 3. szám alatt lévő épület homlokzatán, a Maxim Varieté emlékérefelállítandó emléktábla elhelyezéséhez.

**Felelős**: Niedermüller Péter polgármester

**Határidő**: 2025. június 18.

Budapest, 2025. június 3.

**Szücs Balázs**

alpolgármester

Előterjesztés mellékletei:

1. melléklet: Maxim Varieté kérelem

2. melléklet: Maxim Varieté főépítészi állásfoglalás

3. melléklet: Akácfa utca 3. szám alatti épület tulajdonosának hozzájárulása

4. melléklet: Maxim Varieté – Látványterv

5. melléklet: NYTK állásfoglalás

6. melléklet: Maxim külső homlokzat