|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2025. június 18-ai**

**rendes ülésére**

**Tárgy:** Döntés a kerületi állami fenntartású iskolák alapítványai részére, az iskolák 2025-2026. tanévben megvalósítandó programjainak támogatása céljából kiírt pályázati felhívásra beérkezett pályázatokról

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az államháztartáson kívülre nyújtott támogatások rendjéről szóló 15/2020. (IV.17.) önkormányzati rendelet (a továbbiakban: Rendelet) 4. § (3) bekezdése alapján a pályázati felhívás feltételeinek meghatározásáról és a pályázatok elbírálásáról a Művelődési, Kulturális és Szociális Bizottság jogosult dönteni, azonban tekintettel arra, hogy a pályázati felhívás kizárólag alapítványok támogatását célozza, a pályázati feltételek meghatározása és a pályázatok elbírálása a Magyarország helyi önkormányzatairól szóló 2011. évi CLXXXIX. törvény 42. § 4. pontja alapján Képviselő-testület át nem ruházható hatáskörébe tartozik.

A Képviselő-testület a 124/2025. (IV.16.) határozatával döntött a Belső-Pesti Tankerületi Központ fenntartásában működő Budapest Főváros VII. kerületben székhellyel rendelkező általános iskolák, szakgimnáziumok, gimnáziumok és alapfokú művészeti iskolák alapítványai számára pályázat útján történő programtámogatás lehetőségéről.

Az előterjesztés 1. mellékleteként olvasható a Képviselő-testületi határozat, a 2. mellékleteként pedig a pályázati felhívás.

A határozat értelmében (a pályázati felhívás szerint) az iskolai alapítványok:

1. a tanéven belüli, és a tanulmányok elmélyítéséhez kapcsolódó tanulmányi kirándulások, üzemlátogatások, iskolai programok, versenyek, előadások megszervezéséhez, valamint

2. a tanéven belüli, gyermekek számára szervezett kirándulások, erdei iskola megszervezéséhez

nyújthattak be pályázatot.

A felhívás tartalma szerint a támogatás a 2025-2026. tanévben használható fel, egy pályázó maximum 4.000.000,- Ft összegű támogatásban részesülhet. A beérkezett pályázatokat – figyelembe véve a 124/2025. (IV.16.) határozat 3. pontjához rögzített határidőt – a Képviselő-testület bírálja el oly módon, hogy csak a Rendeletben és a felhívásban meghatározott feltételeknek megfelelő, hiánytalanul benyújtott pályázat részesülhet támogatásban.

A pályázatok elbírálása során az alábbi szempontok kerültek figyelembevételre:

1. a pályázati program mennyiben járul hozzá az iskolai tanulmányok elmélyítéséhez,
2. a pályázati program és a költségvetés mennyire megalapozott, kidolgozott,
3. a pályázati program mennyire igazodik az iskola hagyományaihoz, a már évek óta megrendezésre kerülő élményalapú, közösségformáló programokhoz.

A pályázat benyújtási határideje 2025. május 16. napja volt. Határidőre 4 iskolai alapítvány nyújtott be pályázatot, melyek összefoglalása az előterjesztés 3. mellékletében olvasható. A pályázatok támogatására fordítható keretösszeg 15.000.000,- Ft, mely az Önkormányzat 2025. évi költségvetésében az „5701 Pályázat iskolai alapítványok programtámogatására” előirányzaton rendelkezésre áll. Az iskolai alapítványok által kért támogatások összege 907.000,- Ft-al meghaladja a rendelkezésre álló keretösszeget. Tekintettel arra, hogy a „XXI. Század Zenéje” Alapítvány a Képviselő-testület 179/2025. (V.21.) határozata (4. melléklet) alapján 760.000,- Ft támogatásban részesült, javaslom, hogy az Alapítvány részére a kért támogatási összeg helyett a határozati javaslatban szereplő támogatási összeget ítélje meg a Képviselő-testület. Az alapítványok által igényelt támogatási összegek az előterjesztés 3. számú mellékletében láthatók.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2025. (VI.18.) határozata az iskolai alapítványok által benyújtott programpályázatokról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. az iskolai alapítványok programjainak támogatására kiírt pályázat keretében beérkezett érvényes pályázatokat az alábbi támogatásban részesíti:

|  |  |  |
| --- | --- | --- |
| **Sorszám** | **Pályázó neve** | **Támogatás összege** |
| 1. | A Boldog Iskolásévekért Alapítvány | 4.000.000,- Ft |
| 2. | Baross Gábor Általános Iskola Tanulóiért  Közhasznú Alapítvány | 3.920.000,- Ft |
| 3. | Gyermekeink Jövőjéért Alapítvány | 4.000.000,- Ft |
| 4. | „A XXI. Század Zenéje” Alapítvány | 3.080.000,- Ft |

1. a támogatás kizárólag a támogatási kérelemben és a mellékletét képező költségtervben meghatározott célok megvalósítására használható fel.
2. felhatalmazza a polgármestert, hogy az 1. pontban meghatározott nyertes pályázókkala támogatási szerződést megkösse a 2024. évi iskolai alapítványok programtámogatására kiírt pályázaton elnyert támogatások elszámolásának elfogadását követően.

**Felelős:** Niedermüller Péter polgármester

**Határidő:** 1 és 2. pont tekintetében: 2025. június 18.

3. pont tekintetében: 2025. szeptember 1.

Budapest, 2025. május 29.

Niedermüller Péter

polgármester

**Mellékletek:**

1. melléklet: Képviselő-testület 124/2025. (IV.16.) határozata
2. melléklet: Pályázati felhívás
3. melléklet: Összefoglaló táblázat
4. melléklet: Képviselő-testület 179/2025. (V.21.) határozata