**Budapest Főváros VII. kerület Erzsébetváros Önkormányzata Képviselő-testületének**

**…/2025. (…) önkormányzati rendelete**

**a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításáról**

[1] Az elektromos mikromobilitási eszközök megfelelő, használók által történő elhelyezésére, az üzemeltetők általi tárolására számos kifogás merült fel a helyben élők részéről, ezért az egyedi problémák, és az elektromos eszközöket kölcsönző szolgáltatók különbözősége okán szükséges volt a mikromobilitási eszközök használatára, elhelyezésére vonatkozó közterület-használati engedély hatósági szerződésben történő meghatározása. A Képviselő-testület a rendeletet ismételten módosítani kívánja a sebességkorlátozás, az éjszakai használat tilalma, valamint az automatikus szoftveres beállítások kötelező alkalmazása tekintetében.

[2] Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 2. pontjában meghatározott feladatkörében eljárva a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításáról a következőket rendeli el:

**1. §**

A Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet 9/B. alcíme a következő 24/D. §-sal egészül ki:

*„24/D. §*

*(1) Erzsébetváros közigazgatási területén a mikromobilitási szolgáltatók által üzemeltetett elektromos mikromobilitási eszközök maximális megengedett sebessége 15 km/h.*

*(2) Ezen eszközök közterületi használata 22:00 és 06:00 óra között tilos Erzsébetváros közigazgatási területén.*

*(3) Az (1) és (2) bekezdések szerinti szabályokat a mikromobilitási eszközök közterület-használatára kötött hatósági szerződésekben kötelezően rögzíteni kell.*

*(4) Az (1) és (2) bekezdésben foglalt korlátozások végrehajtását a szolgáltatóknak szoftveres úton, automatikusan kell biztosítaniuk.”*

**2. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2025.……….…. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**

**jegyző**

**Általános Indokolás**

Az elektromos mikromobilitási eszközök megfelelő, használók által történő elhelyezésére, az üzemeltetők általi tárolására számos kifogás merült fel a helyben élők részéről, ezért az egyedi problémák, és az elektromos eszközöket kölcsönző szolgáltatók különbözősége okán szükséges a mikromobilitási eszközök használatára, elhelyezésére vonatkozó közterület-használati engedély hatósági szerződésben történő meghatározása.

**Részletes indokolás**

**1. §** A mikromobilitási eszközök kerületszintű szabályozásának érdekében szükséges sebesség- és időkorlátozás jogszabályi rögzítése, valamint ezek kötelező érvényesítése a hatósági szerződésekben.

**2. §** Hatályba léptető és hatályvesztő rendelkezések.