|  |
| --- |
| **Budapest Főváros VII. kerület Erzsébetváros Önkormányzata**  **dr. Pleva Dániel képviselő** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2025. június 18-ai**

**rendes ülésére**

**Tárgy:** Javaslat az erzsébetvárosi állami ösztöndíjas PhD-hallgatók támogatásáról szóló 3/2025. (I. 22.) önkormányzati rendelet módosítására – a támogatható tudományos fokozatok kiterjesztésére, a támogatható személyek számának módosítására, kutatási terv benyújtására, a támogatás megítélésére vonatkozóan

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Az Önkormányzat által kiírt, az erzsébetvárosi állami ösztöndíjas PhD-hallgatókat támogató pályázati eljárásra vonatkozó szabályokat a 3/2025. (I.22.) önkormányzati rendelet tartalmazza.

A rendeletmódosítást a 2024/2025-ös tanév tavaszi szemeszterében lefolytatott pályázati eljárás tapasztalati indokolják.

Támogatásra irányuló kérelmet jelenleg az alábbi feltételeknek együttesen megfelelő hallgató nyújthat be:

1. Budapest VII. kerületében legalább 1 éve bejelentett lakóhellyel rendelkezik és életvitelszerűen a VII. kerületben él,
2. Magyarországon akkreditált doktori iskola állami ösztöndíjas PhD-hallgatója; vagy az állami ösztöndíj lejártát követő egy éven belül van és a disszertáció nyilvános vitája még nem történt meg.

Pályázatot félévente lehet benyújtani. Minden félévben legfeljebb 10 hallgató pályázata kerülhet pozitív elbírálás alá, tíznél több jelentkező esetén a támogatás odaítélése a hiánytalan kérelmek beérkezési sorrendjében történik. A támogatás összege 5 hónapon keresztül havi 100.000,- Ft.

A pályázat első alkalommal – 2025. február 15. napján – történő meghirdetését követően a pályázati keret néhány nap leforgása alatt kimerült, ezért 2025. február 20. napján felfüggesztésre került.

2025 februárjában 34 hallgató kívánt benyújtani támogatási kérelmet, melyből 7 fő elutasításra került. A hiányos kérelmet benyújtók a hiánypótlást nem teljesítették, melynek következtében mindösszesen 23 érvényes pályázat született. A pályázati keret kimerülése okán a 23 érvényes támogatási kérelemből 10 hallgató vált támogathatóvá.

A 2024/2025-ös tanév tavaszi szemesztere során a pályázati felhívás minden olyan magyarországi intézményvezető számára kiküldésre került, amely intézmény akkreditált doktori iskolát is működtet. Ennek nyomán érkezett a javaslat a Zeneakadémia rektorhelyettesétől, melynek értelmében a rendelet a DLA tudományos fokozat megszerzésére szakosodott doktori iskolák hallgatóira is terjedjen ki (a nemzeti felsőoktatáról szóló 2011. évi CCIV. törvény 16 § (4) pontja a PhD tudományos fokozaton felül a DLA és a DBA fokozatokra is kiterjed).

A hatályban lévő rendelet szerint a jelentkezőknek a támogatás benyújtásakor nem kell igazolniuk, hogy a kutatási témájuk bármely módon kapcsolódna Budapest VII. kerületéhez. Jelenleg a pályázati időszak szakmai beszámoló benyújtási kötelezettség nélkül zárul.

Tekintettel a nagyfokú érdeklődésre a mellékletben szereplő rendelet tervezete az alábbi módosításokat tartalmazza, kezdve a jogosultság feltételeinek kiterjesztésével, miszerint:

* a kérelem benyújtására jogosult az a hallgató, aki Magyarországon akkreditált doktori iskola állami ösztöndíjas PhD-, DLA-, vagy DBA-hallgatója.

A jogosultság megszerzéséhez további feltételeket írna elő a rendelet-tervezet, mely szerint:

* a támogatás iránti kérelem benyújtásakor a rendelettervezet melléklete szerinti kutatási terv keretében kell felvázolni, hogy a kutatási téma milyen módon kapcsolódik Budapest VII. kerületéhez, továbbá milyen közlemény, produktum révén adható közre a kutatás várható eredménye;
* minden félévben legfeljebb 20 hallgató pályázata kerülhet pozitív elbírálás alá azzal a kitétellel, hogy egy hallgató évente csak egy alkalommal részesülhet támogatásban;
* a támogatás odaítélésének előkészítését 5 fős zsűri a pályázatok értékelésével végzi el. A zsűribe 3 fő a Képviselő-testület tagjai közül, 1 fő a hivatal által delegált (jegyző vagy az általa megbízott személy), és 1 fő PhD-fokozattal rendelkező külsős szakértő pedig nyilvános pályázat útján kerül kiválasztásra. A pályázat lefolytatására és a zsűri tagjainak felkérésére a Művelődési, Kulturális és Szociális Bizottság jogosult;
* a támogatásra való jogosultság megszűnését követő hónap utolsó napjáig a hallgatót szakmai beszámoló benyújtási kötelezettség terheli.

Kérem a Tisztelt Képviselő-testületet az előterjesztés megtárgyalására és az alábbi határozati javaslat, valamint a rendelettervezet elfogadására.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …/2025. (VI.18.) határozata a PhD-hallgatók támogatása fedezetének biztosításáról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy a PhD-hallgatók támogatás fedezetének biztosítása érdekében az Önkormányzat 2025. évi költségvetésének tartalék sorát 5.000.000,- Ft-tal csökkenti, ezzel egyidejűleg a költségvetés „5701 Oktatási, közművelődési és egyéb feladatok” cím „PhD-hallgatók támogatása” sorát azonos összeggel megemeli.

**Felelős**: Niedermüller Péter polgármester

**Határidő**: 2025. szeptember 30.

**Hatásvizsgálat**

Budapest Főváros VII. Kerület Erzsébetváros Önkormányzata Képviselő-testületének az erzsébetvárosi állami ösztöndíjas PhD-hallgatók támogatásáról szóló 3/2025. (I. 22.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendeletmódosítás elfogadásával a PhD tudományos fokozat megszerzésére szakosodott doktori iskolák hallgatóin felül a rendelet hatálya – összhangban a nemzeti felsőoktatáról szóló 2011. évi CCIV. törvény 16 § (4) pontjában foglaltakkal – kiterjedne a DBA és a DLA tudományos fokozat megszerzésére szakosodott doktori iskolák hallgatóira is. Gazdasági megfontolásból nem elhanyagolható szempont a kerület doktori kutatási projektbe történő integrálásának elősegítése a rendeletmódosítás elfogadása által. A támogatható pályázók számának duplájára emelése okán a támogatás az Önkormányzat számára legfeljebb évi 20.000.000,- Ft kiadást jelentene.

**2. A jogszabály környezeti és egészségi következményei**

A rendeletmódosítás elfogadásának környezeti és egészségi következményei nincsenek.

**3. A jogszabály adminisztratív terheket befolyásoló hatásai**

A rendeletmódosítás minimális többlet feladatot eredményez, továbbá a szabályozás törekszik mind a kérelmező, mind az önkormányzat számára csak a legszükségesebb adminisztratív terhet róni.

**4. A jogszabály megalkotásának szükségessége, a jogalkotás elmaradásának várható következményei**

A rendeletmódosítás szükségességét az erzsébetvárosi állami ösztöndíjas doktori hallgatók nagyfokú érdeklődése indokolja. Elmaradásának nincsenek várható jogi következményei.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendeletmódosítás alkalmazásához szükséges személyi, szervezeti és tárgyi feltétel biztosított. A rendeletmódosítás a tárgyévi költségvetés tekintetében 5.000.000,- Ft többletforrás igényt jelent.

Budapest, 2025. május 28.

**dr. Pleva Dániel**

képviselő

Melléklet:

Rendelettervezet az erzsébetvárosi állami ösztöndíjas PhD-hallgatók támogatásáról szóló 3/2025. (I. 22.) önkormányzati rendelet módosításáról és annak melléklete